Document ID: 32013R1068

KOMISSION ASETUS (EU) N:o 1068/2013,
annettu 30 päivänä lokakuuta 2013,
Euroopan parlamentin ja neuvoston asetuksen (EY) N:o 1333/2008 liitteen II muuttamisesta siltä osin kuin on kyse difosfaattien (E 450), trifosfaattien (E 451) ja polyfosfaattien (E 452) käytöstä tynnyrisuolatussa kalassa
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon elintarvikelisäaineista 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1333/2008 (1) ja erityisesti sen 10 artiklan 3 kohdan ja 30 artiklan 5 kohdan,
sekä katsoo seuraavaa:
(1)
Asetuksen (EY) N:o 1333/2008 liitteessä II vahvistetaan unionissa elintarvikkeissa käytettäväksi hyväksyttyjen elintarvikelisäaineiden luettelo ja niiden käyttöä koskevat edellytykset.
(2)
Tätä luetteloa voidaan muuttaa elintarvikelisäaineiden, elintarvike-entsyymien ja elintarvikearomien yhtenäisestä hyväksymismenettelystä 16 päivänä joulukuuta 2008 annetussa Euroopan parlamentin ja neuvoston asetuksessa (EY) N:o 1331/2008 (2) tarkoitetun menettelyn mukaisesti.
(3)
Asetuksen (EY) N:o 1331/2008 3 artiklan 1 kohdan nojalla unionissa hyväksyttyjen elintarvikelisäaineiden luettelo voidaan saattaa ajan tasalle joko komission aloitteesta tai asiaa koskevan hakemuksen johdosta.
(4)
Hakemus difosfaattien (E 450), trifosfaattien (E 451) ja polyfosfaattien (E 452) käytön hyväksymiseksi tynnyrisuolatussa kalassa toimitettiin 19 päivänä kesäkuuta 2009 ja asetettiin jäsenvaltioiden saataville.
(5)
Kala voidaan suolata ja säilöä lisäämällä raaka-aineeseen suuria määriä suolaa. Suolausprosessi on kehitetty yksivaiheisesta monivaiheiseksi prosessiksi, johon kuuluu esisuolaus, joka mahdollistaa lyhyemmän suolausajan ja suhteellisen homogeenisen suolapitoisuuden kalan lihaksessa. Tätä varten kala esisuolataan ensin ruiskuttamalla siihen suolavettä ja/tai upottamalla se suolaveteen, jonka suolapitoisuutta valvotaan. Tämän jälkeen kala kuivasuolataan oikean suolapitoisuuden saamiseksi lopputuotteeseen.
(6)
Tämän pitkän säilöntäprosessin aikana hapettumista voi edelleen esiintyä erityisesti kalan lihaksessa olevien rasvojen osalta. Tämä muuttaa väriä ja makua. Hapettumista nopeuttavat kalan lihaksessa ja käytetyssä suolassa olevat metalli-ionit. Koska difosfaatit (E 450), trifosfaatit (E 451) ja polyfosfaatit (E 452) muodostavat kemiallisia yhdisteitä metalli-ionien kanssa, niiden on osoitettu tehokkaimmin suojaavan suolattua kalaa hapettumiselta. Suurin osa lisätyistä fosfaateista ja suolasta poistuu upottamalla kala veteen ennen sen nauttimista. Tämä fosfaattien käyttö ei lisää lopullisen tynnyrisuolatun tuotteen vesipitoisuutta. Suolatulle kalalle, jonka alkuperäinen väri ja maku ovat säilyneet, on kysyntää erityisesti Espanjan, Italian ja Kreikan markkinoilla.
(7)
Fosfaattien käyttö tynnyrisuolatussa kalassa on myytäväksi tarkoitettujen elintarvikkeiden merkintöjä, esillepanoa ja mainontaa koskevan jäsenvaltioiden lainsäädännön lähentämisestä 20 päivänä maaliskuuta 2000 annetun Euroopan parlamentin ja neuvoston direktiivin 2000/13/EY (3) 3 artiklan ja sen 6 artiklan 4 kohdan mukaisesti merkittävä ainesosien luetteloon. Elintarvikealan toimijat voivat lisäksi merkitä tuotteisiinsa, että polyfosfaatteja ei ole käytetty.
(8)
Koska suurin osa lisätyistä fosfaateista poistuu veteen upottamisen aikana, kuluttajien altistuminen fosfaateille on vähäistä, eikä sillä tästä syystä todennäköisesti ole vaikutusta ihmisten terveyteen. Tämän vuoksi on aiheellista sallia difosfaattien (E 450), trifosfaattien (E 451) ja polyfosfaattien (E 452) käyttö tynnyrisuolatun kalan säilönnässä.
(9)
Asetuksen (EY) N:o 1331/2008 3 artiklan 2 kohdan mukaan komissio pyytää Euroopan elintarviketurvallisuusviranomaiselta lausunnon asetuksen (EY) N:o 1333/2008 liitteessä II esitetyn unionissa hyväksyttyjen elintarvikelisäaineiden luettelon saattamiseksi ajan tasalle, paitsi jos kyseisellä ajan tasalle saattamisella ei todennäköisesti ole vaikutusta ihmisten terveyteen. Koska difosfaattien (E 450), trifosfaattien (E 451) ja polyfosfaattien (E 452) hyväksyminen käytettäväksi tynnyrisuolatun kalan säilöntäaineina on sellainen kyseisen luettelon päivitys, jolla ei todennäköisesti ole vaikutusta ihmisten terveyteen, ei Euroopan elintarviketurvallisuusviranomaiselta ole tarpeen pyytää lausuntoa.
(10)
Bacalhau eli portugalilainen turska valmistetaan lisäkuivaamalla tynnyrisuolattu kala. Polyfosfaattien käyttö saattaisi vaikuttaa tähän kuivausprosessiin. Niiden käyttö saattaisi lisäksi vaarantaa bacalhaun tyypillisen värin ja maun kehittymisen. Perinteisen bacalhaun tuottajat eivät näin ollen halua fosfaateilla käsiteltyä suolattua kalaa. Jotta perinteisen bacalhaun tuottajat voisivat mukautua tilanteeseen, jossa fosfaateilla käsiteltyä kalaa voidaan saattaa markkinoille, olisi ehdotettava siirtymäkautta. Tämän siirtymäkauden aikana perinteisen bacalhaun tuottajat voivat tehdä sopimuksia toimittajien kanssa ja tutustua analyysimenetelmiin, joita voidaan käyttää valvomaan, onko kalaan lisätty fosfaatteja.
(11)
Jotta voidaan tarkemmin arvioida tynnyrisuolatun kalan saatavuuden vaikutusta bacalhaun tuotantoon, komissio seuraa kolmen vuoden ajan polyfosfaattien käyttöä tärkeimmissä suolattua turskaa valmistavissa maissa.
(12)
Sen vuoksi asetuksen (EY) N:o 1333/2008 liitettä II olisi muutettava.
(13)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetuksen (EY) N:o 1333/2008 liite II tämän asetuksen liitteen mukaisesti.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 30 päivänä lokakuuta 2013.

Labels: 17
14
0
3
6